# El diari de Julius Rodman

El diari de Julius Rodman, o relat del primer pas a través de les muntanyes Rocoses d'Amèrica del Nord mai perpetrat per l'ésser humà civilitzat (The Journal of Julius Rodman, Being an Account of the First Passage across the Rocky Mountains of North America Ever Achieved by Civilized Man) és una novel·la d'aventures de fulletó, inacabada, d'Edgar Allan Poe; es publicà al 1840.

## Trama

El diari de Julius Rodman és un relat novel·lat d'una suposada primera expedició pel desert del Llunyà Oest, creuant les muntanyes Rocoses. S'hi narra aquesta expedició dirigida el 1792 pel protagonista, Julius Rodman, pel riu Missouri en direcció al nord-oest. Per l'any en què s'efectuà, aquesta expedició hauria fet de Rodman el primer europeu a creuar les muntanyes Rocoses. El relat és una crònica detallada de successos de la naturalesa més sorprenent, i narra, segons un dels seus editors, «les vicissituds sense precedents i aventures experimentades per un grapat d'homes en un país que, fins llavors, mai havia estat explorat per "l'ésser humà civilitzat"».
Julius Rodman, en el relat, és un emigrant anglés que primer s'instal·la a Nova York, i després a Kentucky i Mississipi. La seua expedició, amb alguns companys, que ix de Mill's Point, Missouri amunt, és descrita fil per randa en el seu diari. El manuscrit del diari hauria eixit a la llum a càrrec del seu hereu, James E. Rodman.
Acompanyaven Rodman: Pierre, Alexander Wormley, Toby, un virginià, Andrew Thornton, i els germans Greely, John, Robert, Meredith, Frank i Poindexter. La partida es descriu com formada per "simples viatgers per plaer", exempts de motius comercials o pecuniaris. Viatjaven en una gran canoa amb la quilla de trenta peus, a prova de bales. Els viatgers descriuen els penya-segats blancs del Missouri: «La cara d'aquests notables penya-segats, com es pot imaginar, és solcada per una varietat de línies quadriculades formades pel degoteig de les pluges sobre material tou, de manera que una fantasia fèrtil podria imaginar amb facilitat que siguen gegantescs monuments erigits per art humà, i tallats amb motius jeroglífics». En el capítol final, es descriu un feroç atac de dos ossos bruns al grup expedicionari: «Hem tingut a penes temps de dir-nos tots dos una paraula quan dos enormes ossos bruns (els primers que ens creuem en el viatge) s'han precipitat sobre nosaltres amb la boca oberta des d'un massís de flors». Se'n detalla la feresa: «Aquests animals són molt temuts pels indis, i amb raó, perquè són criatures formidables que tenen un vigor prodigiós, una ferocitat indomable i una enorme tenacitat». Un membre del grup, Greely, és atacat i mutilat per un dels ossos. Rodman i un altre membre, el Profeta, l'ajuden. Disparen a l'os, però no poden detenir l'atac. Després els dos són atacats també per la bèstia. Acorralats al penya-segat, són salvats de la mort per Greely, que dispara a l'os a frec: «El nostre alliberador, que havia lluitat amb molts ossos al llarg de la seua vida, havia posat la pistola deliberadament davant els ulls del monstre i la munició li esclatà al cervell».

## Publicació

Sis lliuraments de la novel·la els publicà la Burton's Gentleman's Magazine, de gener a juny de 1840. En aquesta època, Edgar Allan Poe era editor i col·laborador de la revista. Fou acomiadat del seu treball al juny de 1840 per William Burton, i es negà a acabar la novel·la.
L'obra fou reimpresa cent anys més tard, al 1947, per The Colt Press, de San Francisco, enquadernada en tapa dura, amb gravats en fusta de Mallette Dean i una introducció de Jane Grabhorn. El 2008, Pushkin Press tragué una nova edició il·lustrada de la novel·la, amb epílec de Michael David.
El 2009, Chris Aruffo feu un enregistrament de la novel·la com a part d'una sèrie.

## Recepció

El 1840, data de la seua publicació, els membres del Senat dels Estats Units cregueren que la història explicada era verídica. Robert Greenhow (1800-1854), natural de Richmond, Virgínia, la família del qual podria haver conegut a Poe, escrigué sobre aquesta obra un text recollit en el Document del 26é Congrés del Senat dels Estats Units, 1ª Sessió, Volum IV (1839-1840), pàgines 140-141, titulat Memoir, Historical and Political, on the Northwest Coast of North America, and the Adjacent Territories; Illustrated by a Map and a Geographical View of Those Countries. S'hi afirma: «És digne d'anotar-se ací el relat d'una expedició al llarg del continent americà, efectuada entre 1791 i 1794, per un grup de ciutadans dels Estats Units, sota la direcció de Julius Rodman, el diari dels quals s'ha descobert recentment a Virgínia i ara està en curs de publicació en una revista periòdica de Filadèlfia». Greenhow admeté que l'expedició completa encara no havia estat plenament confirmada.
Aquest "engany" no intencionat al Senat dels Estats Units suggereix la capacitat de Poe de transmetre versemblança a les seues ficcions. El 1844, les Memòries de Greenhow foren ampliades i reeditades en forma de llibre amb el títol de The History of Oregon and Califòrnia and Other Territories on the North-West Coast of North America (La història d'Oregon i Califòrnia i altres territoris de la costa nord-oest d'Amèrica del Nord). En la segona edició, s'eliminaren les referències a Julius Rodman, i això implicava que Greenhow havia comprés el seu error.

## Referències

* ↑ Edgar Allan Poe. «El diario de Julius Rodman, ed. EDAF». Google books, 2005. [Consulta: 28 novembre 2014].
* ↑ Edgar Allan Poe. «The Journal of Julius Rodman» (en anglés). Pushkin Press, 29-02-2008. Arxivat de l'original el 2016-04-07. [Consulta: 27 novembre 2014].
* ↑ Sova, Dawn B. Edgar Allan Poe: A to Z. Checkmark Books, 2001. p. 119
* ↑ Christopher Aruffo. «Unabridged audiobooks» (en anglés). The Journal of Julius Rodman, etc.. [Consulta: 27 novembre 2014].
* ↑ Jackson, David K. "Marginalia" from Poe Studies, vol. VII, no. 2, December 1974, p. 47

## Fonts

* Rozelle, Lee. "Oceanic Terrain: Peristaltic and Ecological Sublimity in Poe's The Journal of Julius Rodman and Isabella Bird's A Lady's Life in the Rocky Mountains." From Virgin Land to Disney World: Nature and Its Discontents in the USA of Yesterday and Today (Critical Studies, No. 15), edited by Bernd Herzogenrath, pàg. 105–122(18), Rodopi, 2001.
* Teunissen, J.J. "Poe's Journal of Julius Rodman as Parody." Nineteenth-Century Fiction, 1972.
* Crawford, Polly Pearl. "Lewis and Clark's 'Expedition' as a Source for Poe's 'Journal of Julius Rodman'." Studies in English, No. 12 (July 8, 1932), pàg. 158–170.
* Weissberg, Liliane. "Editing Adventures: Writing the Text of Julius Rodman." MFS Modern Fiction Studies, Volume 33, Number 3, Fall, 1987, pàg. 413–430.
* Turner, H. Arlin. "A Noti on Poe's Julius Rodman." Studies in English, No. 10 (July 8, 1930), pàg. 147–151.
* Farrell, Grace, “Dream Texts: The Narrative of Arthur Gordon Pym and the Journal of Julius Rodman,” in Companion to Poe Studies, ed. Eric W. Carlson, Westport, CT: Greenwood Press, 1996, pàg. 209–235
* Heartman, Xerris F. and James R. Canny, A Bibliography of First Printings of the Writings of Edgar Allan Poe, Hattiesburg, MS: The Book Farm, 1943.
* Kime, Wayne R., “Poe’s Usi of Irving’s Astoria in ‘The Journal of Julius Rodman',” American Literature (May 1968), 40:215-222.
* Kime, Wayne R., “Poe’s Usi of MacKenzie’s Voyages in ‘The Journal of Julius Rodman',” Western American Literature (Spring 1968), 3:61-67.
* Levine, Stuart, “Poe’s ‘The Journal of Julius Rodman,’ Judaism, Plagiarism, and the Wild West,” Midwest Quarterly (Spring 1960), 1.245-259.
* Mainville, Stephen, “Language and the Void: Gothic Landscapes in the Frontiers of Edgar Allan Poe,” Genre (1981), 14.347-362.
* Nelson, William, “Julius Rodman and His Journey: Notes on the Publication in Burton's Gentleman's Magazine,” Magazine of American History (March 1891), 25:255-256
* Pollin, Burton R., ed., The Collected Writings of Edgar Allan Poe; Vol I- The Imaginary Voyages (Including The Narrative of Arthur Gordon Pym, The Unparalled Adventure of one Hans Pfaall and The Journal of Julius Rodman), Boston: Twayne Publishers, 1981.
* Saxena, M. C., “Evident Rapture: Poe’s Journal of Julius Rodman as Western Narrative,” Indian Journal of American Studies (1977), 7.41-53.
* Saindon, Robert A., ed. Explorations Into the World of Lewis and Clark. 3 Volumes. Lewis and Clark Trail Heritage Foundation, Inc., 2003.

## Enllaços externs

* Online version of The Journal of Julius Rodman.
* Irving, Cooper and Poe. Arxivat 2014-12-06 a Wayback Machine.
* Burton's Gemtleman's Magazine, Volumes 6-7, 1840, containing The Journal of Julius Rodman.
* 1902 The Complete Works of Edgar Allan Poe, edited by James A. Harrison, New York, George D. Sproul.